
Prefacie 


Li planlingue Interlingue, quel esset creat de Edgar de Wahl in li annu 1922 con li nómine 
Occidental, have ancor nur poc litteratura. In li recent annus Vicente Costalago ha scrit e publicat 


pluri libres in Interlingue. Il ha traductet litteratura, ma anc scrit original litteratura in Interlingue. 


Yo comensat scrir in Interlingue in li annu 2020. Yo ha scrit diversi racontas original in litteratura, 


ma anc quelc traductiones. Vu posse trovar les in mi blog Puellesses!. 


Li roman Li Lunatico, quel Khalil Gibran publicat in li annu 1918, es mi unesim plu grand 
traduction in Interlingue. Yo traductet it ex li anglesi original, ma yo usat anc li german traduction 


de Kim Landgraf e li Ido traduction de Brian Drake’. 


In li comense yo volet solmen traducter quelc partes, ma li traduction in li international lingue 
Interlingue esset tant facil que yo decidet traducter li tot ovre. Yo mult mersia David MacLeod e 


Leo Stif por corecter mi manuscrite. 


Li parabóles e poemas del lunatico es vermen un interessant textu, quel contene mult sagiesses quel 


es anc hodie, pos plu quam cent annus pos li publication, ancor actual. 


Yo espera que ti-ci modest traduction aricha li litt litteratura de Interlingue e que it anc posse 


auxiliar trovar nov amicas e amicos por li bell e facil international lingue Interlingue. 


Vor Dorlota Burdon, decembre 2023 


1 Vide https://puellesses.wordpress.com/ 


2 Vide Khalil Gibran: Der Prophet. Der Narr. Der Wanderer. Traductet de Kim Landgraf. Edition Anaconda. 
München 2010. 


3 Vide Khalil Gibran: La Dementulo. Traductet de Brian Drake. The Oxford Rationalist. New York 2015. 

LI LUNATICO 


Qualmen yo deveni un lunatico 


Tu questiona me qualmen yo devenit un lunatico. It evenit talmen: Un die, longmen ante que li deos 
hat nascet. Yo avigilat ex un profund dorme e yo trovat que omni mi mascas esset furtet: Li sett 
mascas quelesyo hat fat e portat durante sett vives. Yo curret sin mascas tra li stradas criante: 


"Furtades, furtardes, ti-ci damnat furtades." 
Mannes e féminas ridet pri me e quelc curret a su hemes havente timor de me. 


E quande yo atinget li plazza del mercate, un püer stat sur li tegment de un dom e criat: "Il es un 
lunatico." Yo regardat adsupra por vider le, li sole besat mi propri nud facie por li unesim vez. Por li 
unesim vez li sole besat mi propri nud facie e mi anim esset inflammat de amore al sole e yo ne 
volet plu portar mascas. E quasi in transe yo criat: "Benedit, benedit es li furtardes, qui furtet mi 


mascas." 
Talmen yo devenit un lunatico. 


E yo trovat e libertá e securitá in mi follie; li libertá e li securitá de solitá de esser comprendet, por 


tis qui comprende nos insclavar alquó in noi. 


Ma ne lassa me tro fier pro mi securitá. Mem un furtard in un cárcere es secur de un altri furtard. 


Deo 


In li ancian dies, quande li unesim tremores del parlada movet mi labies, yo ascendet li sant monte e 
parlat a Deo e dit: "Mastre, yo es tui sclavo. Tui celat volentie es mi lege e yo deve obedir te por 


sembre." 
Ma Deo ne respondet e desaparit quam un fort tempeste. 


E pos mill annus, yo ascendet al sant monte, parlat denov a Deo e dit: "Creator, yo es tui creation. 


Tu ha fat me de argil e yo debi omnicos a te." 
E Deo ne respondet, ma desaparit quam mill rapid ales. 


E pos mill annus yo ascendet li sant monte e parlat a Deo denov e dit: "Patre, yo es tui filio. Pro 


compassion e amore tu ha genitet me e per amore e adoration yo deve heredar tui reyatu." 
E Deo ne respondet e desaparit quam li nebul quel vela li distant colines. 


E pos mill annus yo ascendet li sant monte e parlat a Deo denov a dit: "Mi Deo, mi scope e mi 
realisation; yo es li tui yer e tu es li mi deman. Yo es tui radica in li terre e tu es mi flor in li ciel, e 


juntmen noi cresce vers li facie del sole." 


Tande Deo inclinat se süper me e chuchocat in mi oreles dulci paroles e mem quam li mare 


invelopat li riverette, quel flue a it, il invelopat me. 


E quande yo descendet al valleys e al planuras anc Deo esset ta. 


Mi amico 


Mi amico, yo ne es to quo yo sembla esser. Semblar es solmen un veste, quel yo porta — un 


cuidosimen textet veste, quel protecte me contra tui questiones e te contra mi indiferentie. 


Li "yo" in me, mi amico logia in li dom del silentie, e ta it deve restar por sempre, inperceptibil e 


inaccessibil. 


Yo ne vole que tu crede ni to quo yo di, ni que tu fide in to quo yo fa, nam mi paroles es necós altri 


quam tui propri penses in son e mi actes es tui propri esperanties in action. 


Quande tu di: "Li vente suffla al ost", tande yo di: "Yes, it suffla al ost", nam yo ne vole que tu save, 


que yo ne pensa pri li vente, ma pri li mare." 


Tu ne posse comprender mi maritim pensada e yo ne vole que tu comprende it. Yo vole esser sol sur 


li mare. 


Quande it es li jorne por te, mi amico, it es li nocte por me. Ma mem tande yo parla pri li midí 
dansante sur li colines e pri li purpur ombres, qui furtivmen vada tra li valley. Nam tu ni posse audir 
li canzones de mi tenebre, ni vider mi ales battent al stelles. E yo ne vole que tu audi o vide. Yo vole 


esser sol con li nocte. 


Quande tu ascende a tui Ciel, yo descende a mi Inferne. Ma mem tande tu voca me trans li invictibil 
abisse; "Mi camarado, mi compane", nam yo ne vole, que tu vide mi Inferne. Li flamme vell brular 
tui visivitá e li fum vell plener tui narices. E yo ama mi Inferne tro mult por desirar que tu visita it. 


Yo vole esser sol in li Inferne. 


Tu ama lu ver e lu bell e lu vertuosi; e pro te yo di que it es bon e convenent amar ti coses. Ma in mi 


cordie yo ride pri tui amore. Ma yo ne vole que tu vide mi rision. Yo vole rider sol. 


Mi amico, tu es bon e caut e sagi; no, ti es perfect. E anc yo parla sagimen e cautmen con te. E 


támen yo es un lunatico. Ma yo cela mi alienitá. Yo vole esser alienat sol. 


Mi amico, tu ne es mi amico, ma qualmen yo posse far te comprender? Mi via ne es tui via, tâmen 


noi marcha juntmen, manu in manu. 


Li para-avie 


Unquande yo dit a un para-avie: "Tu deve esser fatigat star in ti-ci solitari agre." 
E il dit: "Li joya es profund e durabil e yo nequande es fatigat de it."amb 

Pos un minute de pensada yo dit: "It es ver, nam yo anc save ti-ta joya." 

Il dit: "Solmen tis qui es stuffat per pallie posse saver it." 

Tande yo forlassat le e yo ne savet ca il complimentat me o ca il depreciat me. 
Un annu passat, durante que li para-avie devenit un filosof. 


E quande yo denov passat le, yo videt du cornilles constructent un nide sub su chapel. 

Li somnambulistas 


In li cité, in quel yo nascet, habitat un fémina e su filia, de qui ambi esset somnambulistas. 


In un nocte quande li tot monde dormit, li matre e li filia marchat ancor dormiente, incontrat unaltru 


in lor nebulosi jardin. 


E li matre parlat e dit: "Finalmen, finalmen, mi adversaria! It esset tu, qui destructet mi yunesse e tu 


qui constructet tui vive sur li ruines de mi! Yo vole mortar te!" 


E anc li filia parlat e ella dit: "O odios fémina, egoistic e old! Tu ancor sta inter me e mi libertá! Tu, 


qui desira que mi vive es un ecó de tui propri pallid vive! Ah, yo prefere que tu es mort!" 


In ti momente un gallino comensat cantar e ambi féminas avigilat se. Li matre dit tant dulcimen: 


"Esque it es tu, mi carissima?" E li filia respondet anc dulcimen: "Yes, mi car matre." 

Li sagi can 


Un die un sagi can passat un gruppe de cates. E quande il aproximat se e videt que ili esset tre 


ocupat e ne atendet le, il haltat. 


Tande un grand e seriosi digni cat elevat se ex li gruppe e regardat de supra a altri cates e dit: 
"Fratres, prega e quande vu hat pregat denov e ancor unvez e vu es sin dübit, vermen, tande it va 


pluviar muses ex li ciel!" 


E quande li can audit to, il ridet in su cordie e tornat se de ili e dit: "O, vu ciec e stupid cates, esque 
it ne es scrit e esque yo e mi preavos ne ja longmen save que per pregas, crede e suplication, it ne 


pluvia muses, ma osses." 

Li du eremites 


Sur un solitari monte habitat du eremites, qui adorat Deo e amat unaltru. 
Ti ambi eremites havet un scudelle argiliosi e to esset lor sol possession. 


Un die un maliciosi spiritu ineat in li cordie del seniori eremite e il venit al juniori eremite e dit: "It 
es longmen que noi ha habitat juntmen. Li témpor ha arivat por noi por separar se. Lass nos divider 


nor possessiones." 


To fat li juniori eremite trist e il dit: "To chagrina me, fratre, que tu vole forlassar me. Ma si tu deve 
surtir, dunc it es talmen", e il aportat li scudelle argiliosi, il dat it a il e dit: "Noi ne posse divider it, 


fratre, it deve esser li tui." 


Tande li seniori eremite dit: "Ye ne va acceptar almosnes. Yo prende solmen to quo yo possede. It 


deve esser dividet." 


E li juniori eremite dit: "Si li scudelle es ruptet, quel usage it vell haver por te o me? Si it plese te, 


tande lass nos plutost lotar." 


Ma li seniori eremite dit ancor unvez: "Yo vole solmen justicie e solmen to quo yo ne permisse es 


que ni li justicie ni to quo yo possede es decidet per superb hazarde." 


Tande li juniori eremite ne savet plu, qualmen il posse persuader le e il dit: "Si it es vermen tui 


desire e si tu vole it malgré omnicos tu vole it talmen, tande lass nos rupter li scudelle nu." 


Ma li facie del seniori eremite ne savet plu, qualmen il posse persuader le e il dit: "O tu damnat 


caudard, tu ne vole combatter." 

Pri dar e prender 


Un vez vivet un mann, qui possedet un tot valley plen de agullies. E un die li matre de Jesu eat a il e 
dit: "Amico, li veste de mi filio es lacerat e yo deve lappar it ante que il ea al temple. Esque tu ne 


vole dar a me un agullie?" 


Ma il ne dat a ella un agullie, ma il dat a ella un erudit discurse pri dar e prender por aportar it a su 


filio ante que il eat al temple. 

Li sett selfes 


In li max quiet hor del nocte, quande yo jacet mi-dormient, mi sett selfes sedet juntmen e talmen 


conversat chucotante con unaltru: 


Unesim self: Ci, in ti lunatico, yo ha habitat mult annus e yo havet nequó por far, quam renovar su 


dolore e recrear su grive in li nocte. Yo ne posse tolerar plu mi fate, nu yo rebelle. 


Duesim self: Tu have un plu bon fate quam me, fratre, nam yo deve esser li joyosi self de ti 
lunatico. Yo ride su rision e canta su felici hores e dansa con trivez alat pedes su plu brilliant penses. 


It es yo, qui rebelle contra mi fatigant existentie. 


Triesim self: E quo es con me, li amorosi self, li flammant torche del savagi passion e fantastic 


desires? It es yo, li self qui es malad pro amore, qui deve rebeller contra li lunatico. 


Quaresim self: Inter noi omnes it es yo, qui es li max miserabil, nam nequó altri es dat a me quam 
abominabil odie e destructiv abomination. It es yo, li self qui es quam un tempeste, qui nascet in li 


nigri cavernes del inferne, qui deve rebeller contra ti lunatico. 


Quinesim self: No, inter vu omnes it es yo, li pensant self, li imaginari self, li self del fame e sete, 
qui es condamnat a vagar sin repose serchant por inconosset coses e coses queles ne es ja creat; it es 


yo, ne vu, qui deve rebeller. 


Sixesim self: E yo, li laborant self, li compassionant laborero, qui con patient manu e li fortmen 
desirant ocules forma li dies a images e yo da li elementes sin formes nov e eterni formes, it es yo, li 


solitari self, qui deve rebeller contra li inquiet lunatico. 


Settesim self: It es strangi, que vu omnes vole rebeller contra ti mann, nam chascun e omni de vu 
have un predeterminat fate por realisar. Ah, yo vell preferer esser un de vu, un self con un 
determinat destine. Ma yo have null destine, yo es li self qui fa nequó, li self qui sede in li mut e 
vacui necü sin témpor, durant que vu es ocupat per recrear vive. Esque it es vu o yo, vicinos, qui 


deve rebeller? 

Quande li settesim self parlat talmen, li altri six regardat a it plen de compassion e dit nequó plu e 
quande li nocte crescet plu profundmen un pos li altri indormit invelopat per un nov e felici 


submission. 


Ma li settesim self restat vigil e regardat firmen adin li nequó, to quel es detra omni coses. 

Guerre 


Un nocte esset arangeat un festine in li palace e ta aparit un mann e prosternat se avan li prince e 
omni gastes regardat a 1l. E ili videt que un de su ocules mancat e que li vacui orbite sanguat. E li 
prince questionat le: "Quo evenit con te?" E li mann respondet: "O prince, yo es un furtard per 
profession e in ti nocte, pro que li lune ne brilliat, yo eat por raubar li butica del mone-cambiator e 
quande yo grimpat in it tra li fenestre yo fat un erra e ineat in li ovrería del textor. E in li tenebre yo 
collidet con li textuore del textor e mi ocule esset extirat. E nu o prince, yo peti por justicie contra li 


textor. 
Tande li prince fat advocar li textor e il venit e it esset decretet que un de su ocules es extirat. 


"O prince", dit li textor, "li decret es just. It es corect que un de mi ocules es prendet. E ya, ve! Yo 
besona ambi ocules, por que yo posse vider li du láteres del drap, quel yo texte. Ma yo have un 


vicino, un sapatero, qui have anc du ocules e il ne besona ambi ocules por su labore." 
Tande li prince fat advocar li sapatero. Li sapatero venit. E ili extirat un del du ocules del sapataro. 


E li justicie esset satisfat. 

Li fox 


Un fox regardat a su ombre durante li ascension del sole e dit: "Yo va haver un camel quam lunch 
hodie." E durante li tot matine il serchat cameles. Ma ye midíe il videt denov su ombre e dit: "Un 


mus va suficer." 

Li sagi rey 


Unquande regnat in li distant cité Wirani un rey, qui esset e potent e sagi. Il esset timet pro su 


potentie e amat pro su sagiesse. 


Nu in li centre di ti-ta cité esset un puteo, li aqua de quel esset frigid e cristallin, de quel omni 


habitantes trincat, mem li rey e su cortesanes; pro que ne esset altri puteo. 


Durant un nocte, quande omnes dormit, un sorciera intrat li cité e versat sett guttes de un strangi 


liquide ad-in li puteo e dit: "Qui de ti hor trinca ti-ci aqua, va devenir alienat." 


Durant li sequent matine, omni habitantes, except li rey e su chambellane, trincat del puteo e 


devenit alienat, exactmen quam li sorciera hat predit it. 


E durant ti die li homes in li strett stradettes e sur li plazza del mercate fat nequó altri quam 
chuchotar unaltru: "Li rey es alienat. Nor rey e su chambellane ha perdit lor rason. Noi certmen ne 


posse esser regnat per un alienat rey. Noi deve detronar le." 


In li sam véspere li rey ordonat que un aurin cope es plenat con aqua ex li puteo. E quande on 


adportat li cope a il, li rey trincat profundmen e dat it anc a su chambellane por trincar ex it. 


E esset un grand joyada in ti-ta distant cité de Wirani, pro que li rey e su chambellane hat reganiat 


su rason. 

Ambition 


Tri mannes incontrat se al table de un taverne. Un esset un textor, li altri esset un carpentero e li 


triesim un plugator. 


Li textor dit: "Hodie yo ha vendit un delicat mort-linage por du pezzes de aure. Lass nos haver li tot 


vin, quel noi desira." 
"E yo", dit li carpentero, "Yo vendit mi max bon sarco. Noi va haver un grand rostbif con li vin." 


"Yo solmen spadat un tombe", dit li plugator, "ma mi patron payat me duplic por to. Lass nos anc 


haver miel-pasteterie." 


E durant li tot véspere li taverne esset ocupat, pro que li tri mannes sovente comendat vin, carne e 


pasteteries. E ili esset gay. 
E li tavernero frictet se su manus e subridet a su marita. Nam li gastes consumat tam mult. 


Quande ili forlassat lo taverne, li lune esset alt in li ciel e ili marchat along li strada cantante e 


vocante juntmen. 
Li tavernero e su marita stat in li porta del taverne e regardat ad-detra les. 


"Ah", dit li marita, "ti seniores! Tant generosi e tant gay! Si ili mey dar nos tal fortun chascun die! 
Tande nor filio ne vell dever devenir un tavernero e ne vell dever laborar tant penosimen. Noi vell 


posser educar le e il vell posser devenir un prestro." 

Li nov plesura 


Durante li passat nocte yo inventet un nov plesura. Quande yo provat it por li unesim vez, un ángel 
e un diábol hastat vers mi dom. Ili incontrat se al mi porta e combattet unaltru pri mi nov creat 


plesura. Li àngel criat: "It es un pecca! Li diábol criat: "It es un vertú!" 


2] 


Li altri lingue 


Tri dies pos que yo nascet, quande yo jacet in mi silkin lulluore regardante con grand consternation 


li nov munde circum me, mi matre parlat al nutressa, diente: "Qualmen standa mi filio?" 


E li nutressa respondet: "Il standa bon, seniora, yo ha nutrit le trivez, e yo ha nequande videt antey 


un bebé, qui es tant yun e ja tant gay." 


E yo esset indignat; e yo criat: "To ne es ver, matre, nam mi lette es dur, e li lacte quel yo trincat, 


esset amari in mi bocca e li odore del mamme in mi narices es mal e yo standa tant miserabil." 


Ma ni mi matre ni li nutressa comprendet; pro que li lingue in quel yo parlat, esset li lingue del 


munde ex quel yo venit. 


E ye li duant-unesim die de mi vive, quande yo esset baptisat, li prestro dit a mi matre: "Vu deve 


esser vermen felici, seniora, que vor filio nascet quam crist." 


E yo esset surprisat e yo dit al prestro: "Tande tui matre in li Ciel deve esser ínfelici, pro que vu ne 


nascet quam crist." 
Ma anc li prestro ne comprendet mi lingue. 


E pos sett lunes, un die un sortiero regardat a me, e dit a mi matre: "Tui filio va devenir un 


important statmann e un grand ductor del homes." 


Ma yo criat: "To es un fals profete; nam yo va devenir un musico e yo va esser nequó altri quam un 


musico." 
Ma mem in ti etá mi lingue ne esset comprendet e mi astonament esset grand. 


E pos triant-tri annus, in queles mi matre, li nutressa e li prestro omnes ha morit (mey Deo protecter 
lor animes), ma li sortiero ancor vive. E yer yo incontrat le proxim del portas del temple; e durant 
que noi conversat il dit: "Yo sempre savet que tu vell devenir un grand musico. Mem durant tui 


infantie yo profetisat e predit tui futur." 


E yo credet le, nam nu yo ha anc obliviat li lingue del altri munde. 

Li granate 


Unquande yo habitat in li cordie de un granate, e yo audit un gran de seme quel dit: "Un die yo va 
esser un árbor, e li vente va cantar in mi branches, e li sole va dansar sur mi folies, e yo va esser fort 


e bell durant omni sesones." 


Tande un altri gran de seme parlat e dit: "Quande yo esset tam yun quam tu, nac yo pensat talmen; 


ma nu quande yo posse ponderar e evaluar tal coses, yo vide que mi esperanties esset in van." 

E un triesim gran de seme anc parlat: "Yo vide nequó, quel promesse un tant grand futur!" 

E un quaresim dit: "Ma qual mocage vell esser nor vive sin perspective por un grand futur!" 

E un quinesim dit: "Pro quo disputar pri to, quo noi va esser, si noi mem ne save quo noi esse intot." 
Ma un sixesim gran de seme respondet: "Quocunc noi es, it es to quo noi va continuar esser." 


E un settesim dit: "Yo have un tal clar idé qualmen omnicos va esser, ma yo ne posse expresser it 


per paroles." 


Poy un ottesim e un ninesim e un decesim e tande pos multes parlat e yo ne posset plu comprender 


alquó, pro que li omnes parlat in li sam témpore. 


E do yo translocat ye ti die al cordie de un cidonio. Ta esset solmen poc semes e it esset presc silent. 

Li du cages 


In li jardin de mi parte es du cages. In un es un leon, quel li sclaves de mi patre aportat del desert 


Ninavah; in li altri es un sparro, quel ne canta. 


Chascun matine in li aurora li sparro cria al leon: "Bon matin, fratre prisonario!" 


24 


Li tri formicas 


Tri formicas incontrat se sur li nase de un mann, qui dormit in li sole. E pos que ili hat salutat 


unaltru, chascun secun li custom de su tribe, ili stat ta conversante. 


Li unesim formica dit: "Ti colines e planuras es li max ínfertil queles yo ha conosset. Yo ha serchat 


li tot die por un alqual gran sin hante decovrit un." 


Tande li duesim formica dit: "Anc yo ne ha trovat alquó, benque yo ha visitat chascun angul e 
clariera. Ci es, secun mi opinion, to quo mi tribe nomina li moll migrant land, sur quel nequó 


cresce." 


Tande li triesim formica levat su cap e dit: "Mi amicos, noi sta nu sur li nase del Suprem Formica, li 
max potent e infinit Formica, de qui li córpor es tant grand que noi ne posse vider it, de qui ombre 
es tant vast que noi ne posse traciar it, de qui voce es tant sonori que noi ne posse audir it; e Il es 


omnipresent." 
Quande li triesim formica talmen parlat, li altri formicas regardat unaltru e ridet. 


In ti moment li mann movet se e in su dorme il levat su manu e grattat su nase e li tri formicas esset 


aplastat. 

Li interrator 


Unquande quande yo interrat un de miselfes, li interrator venit a me e dit a me: "De ommes qui veni 


a ci, solmen tu plese me." 
Yo dit: "Tu mult plese a me, ma proquo yo plese a te?" 


"Proque", il dit, "li altris veni plorante e solmen tu veni ridiente e surti ridiente." 

Sur li scalunes del temple 


Durante li passat véspere, yo videt sur li marmorin scalunes del temple un fémina, qui sedet inter du 


mannes. Li un látere de su facie esset pallid, li altri látere esset rubijat. 

Li beat cité 


In mi yunesse on dit a me que in un cert cité omnes vive secun li Sant Scrite. 


E yo dit: "Yo va sechar ti cité e su beatitá." E it esset lontan e yo fat mult provisiones por mi viage. 


E pos quarant dies yo videt li cité e durant li quarant-unesim die yo intrat it. 


E vi! Li tot habitantes de ti cité havet solmen un ocul e solmen un manu. E yo esset astonat e dit a 


miself: "Esque omni habitantes de ti tant sant cité solmen have un ocule e un manu?" 


Tande yo videt que anc ili esset surprisat, nam ili astonat se mult pri mi du manus e du ocules. E 
quande ili conversat unaltru yo questionat les: "Esque to es vermen li Benedit Cité in quel chascun 


person vive secun li Sant Scrite?" I ili dit: "Yes, to es ti cité." 
"E quo", yo dit, "ha evenit a vu e à es vor dextri ocules e vor dextri manus?" 
E li tot homes esset emoet. E ili dit: "Veni e vide." 


E ili ductet me al temple in li centre del cité. E in li temple yo videt un amasse de manus e ocules. 


Omnes esset marcit. Tande yo dit: "O ve! Quel conquestator ha fat ti cruelitá a vu?" 


E murmurada venit de ili. E un del lor oldones levat se e dit: "Noi ha fat it self. Deo ha fat nos 


conquestatores e noi ha victet li malum, quel esset intra noi." 


E il ductet a me a un alt altare, e omni homes sequet. E il monstrat a me un inscrition, quel esset 


gravet süper li altare e yo leet: 


"Si li dextri ocule ofende te, extira it e jetta it de te. Nam it es plu profitabil por te, que un de tui 
membres deve perir e ne tui tot córpor es jettat ad-in li inferne. E si tui dextri manu ofende te, 
decupa it e jetta it de te. Nam it es plu profitabil por te, que un de tui membres deve perir, e ne tui 


tot córpor es jettat ad-in li inferne." 


Tande yo comprendet. E yo tornat me a omni ti homes e criat: "Esque vermen null mann o fémina 


inter vu have du ocules o du manus?" 

E ili respondet a me e dit: "No, nequí. Nequí de noi es complet except tis, qui es ancor tro yun por 


leer li Sant Scrite e por comprender su comandament." 


E quande noi venit ex li temple, yo forlassat ínmediatmen li Beat Cité. Nam yo ne esset tro yun e yo 


posset leer li Sant Scrite. 

Li Bon Deo e li Maliciosi Deo 


Li Bon Deo e li Maliciosi Deo incontrat se sur li sómmite de un monte. 
Li Bon Deo dit "Bon die, fratre." 

Li Maliciosi Deo ne respondet. 

E li Bon Deo dit: "Tu es in un mal humor hodie." 


"Yes", dit li Maliciosi Deo, "nam recentmen yo esset sovente confuset con te, on vocat me per tui 


nómine e on tractet me quam yo vell esser tu, e to desplese me". 
E li Bon Deo dit: "Ma yo anc esset confuset con te, on vocat me per tui nómine." 


E li Maliciosi Deo formarchat malediente pri li stupiditá del homes. 

Defete 


Defete, mi defete, mi solitá e mi reserve, 
Tu es plu car por me quam mill triumfes, 


E plu dulci a mi cordie quam li tot glorie del munde. 


Defete, mi defete, mi self-saventie e mi bravade, 
Per te yo save que yo es ancor yun e agil 

E ne va esser captet per marcient laures. 

E in te yo ha trovat solitá 


E li joya de esser evitat e desestimat 


Defete, mi defete, mi brilliant gladie e scude, 
In tui ocules yo lee 

Que esser detronat es esser insclavat 

E esser comprendet es esser abassat 

E esser comprendet es atinger su plenitá. 


E quam un matur fructe cader e esser comsumptet. 

Defete, mi defete, mi audaci compane, 

Tu deve audir mi canzones e mi cries e mi silentie, 
E nequí éxter tu deve parlar a me pri li battient ales, 
E pri li urgentie del mares, 

E pri montes queles brula in li nocte, 


E solmen tu deve climbar a mi scarp e roccosi anim. 


Defete, mi defete, mi inmortal corage, 

Tu e yo deve rider juntmen con li storm, 

E juntmen noi deve spadar li tombes por omnicos quel mori in noi, 
E noi deve star in li sole con un volentie, 


E noi deve esser dangerosi. 

Li nocte e li lunatico 


"Yo es quam tu. O, nocte, obscur e nud. Yo ea sur li flammant via, quel es süper mi reves e 


quandecunc mi pedes tucha li terre e un gigantesc querco cresce." 


"No, tu ne es quam yo. O, lunatico, nam tu ancor retro-regarda por vider, quant grand un ped-tracie 


es, quel tu poslassa in li sand." 


"Yo es quam tu. O nocte, silent e profund; e in li cordie del solitá jace un parturient deessa; e in il 


qui nasce li Ciel tucha li Inferne." 


"No, tu ne es quam yo, o Lunatico, nam tu frissona ancor ante li dolore e li canzon del abisse terre 


" 


te. 


"Yo es quam tu, o Nocte, savagi e terribil, nam mi oreles es plenat del cries de conquestat nationes e 


sospires de obliviat landes." 


"No, tu ne es quam yo, o Lunatico, nam tu ancor suposi que tui micri ego es un compane e con tui 


gigantesc ego yo ne posse esser un amico." 


"Yo es quam tu, o Nocte, cruel e terribil. Nam mi péctor es iluminat per brulant naves sur li mare, e 


mi labies es humid per li sangue de buchat guerreros". 


"No, tu ne es quam yo, o Lunatico, nam ancor brulat in te li desire por un fratrin spiritu, e tu ne es 


un lege a se self." 


"Yo es quam tu, o Nocte, joyosi e gay, pro que il qui habita in mi ombre es nu ebriat per yun vin, e 


ella qui seque me, pecca serenmen." 


"No, tu ne es quam yo, o Lunatico, nam tui anim es invelopat in li vele, quel es plicat settvez e tu ne 


tene tul cordie in li manu." 


"Yo es quam tu, o Nocte, patient e passionat. Nam in mi péctor es interrat mill mort amantes in 


mort-linages ex marcit besas." 

"Yes, Lunatico esque tu es quam yo? Esque tu es quam yo? E esque tu cavalca li tempeste quam un 


cavalle e capte li fülmine quam un gladie?" 


"Quam tu, o Nocte, quam tu, potent e majestic, e mi tron es constructet sur li amasse de cadet deos; 


e avan me anc passa li dies por besar li orle de mi vestiment, ma nequande regarda mi facie." 


"Esque tu es quam yo, infante de mi max obscur cordie? Esque tu pensa mi savagi penses e esque tu 


parla mi vast lingue?" 


"Yes, noi es gemelles, o Nocte; nam tu revela spacie e yo revela mi anim." 

Facies 


Yo ha videt un facie con mill visages e un facie quel esset solmen un singul visage quam it vell 


esser tenet in un forme. 


Yo ha videt un facie e yo posset vider tra su splendore li desbellitá sub it e un facie de quel 


splendore yo devet levar por vider quant bell it esset. 
Yo ha videt un old facie, mult rugosi de necos e un glatt facie in quel omnicos esset gravet. 


Yo comprende facies, pro que yo vide tra li stoffe, quel mi propri ocules texte, e yo vide li realitá 


sub it. 


35 


Li plu grand mare 


Mi anim e yo eat al grand mare por balnear. E quande yo atinget li litore, noi serchat un celat e 


solitari loc. 


Ma marchante noi videt un mann sediente sur un grisi rocca e il prendet prense de sale ex un sac e 


jettat it adin li mare. 
"To es un pessimist", mi anim dit, "Lass nos forlassar ti loc. Noi ne posse balnear ci." 
2 9 


Noi continuat marchar til que noi atinget un litt bay. Ta noi videt un mann stante sur un blanc rocca 


tenente un buxe quel esset ornat con juveles, ex quel il prendet sucre e jettat it adin li mare. 
"E to es un optimist", mi anim dit, "E anc il ne deve vider nor nud córpores." 


Noi denov continuat marchar. E sur un bay noi videt un mann qui elevat mort pisces e il tendrimen 


retroposit les adin li aqua. 
"Noi anc ne posset balnear avan su ocules", mi anim dit, "Il es un human filantrop." 
E noi continuat marchar. 


Tande noi venit a un loc à noi videt un mann, qui dessinat su ombre in li sable. Grand undes venit e 


efaciat it. Ma il continuat dessiner it, denov e denov. 
"Il es un mistico", mi anim dit, "Lass nos forlassar le." 


E noi continuat marchar, til que noi videt un mann in un micri bay, qui haustet li scum del aqua e 


mettet it adin un scudelle ex alabastre. 
"Il es un idealist", mi anim dit, "Certmen il ne devet vider nor nudità." 


E noi continuat marchar. Subitmen noi audit un voce criante: "To es li mare. To es li profund mare. 
To es li vast e potent mare." E quande noi atinget li voce, it esset un mann, de qui dors esset tornat 


al mare, e il presset su orel a un conche e escutante su murmurada. 

E mi anim dit: "Lass nos continuar marchar. Il es un realist, qui tornat su dors a omnicos, quel il ne 


posse comprender e il ocupa se solmen con un fragment." 


Do noi continuat marchar. E in un loc plen de malherbes inter li roccas esset un mann, qui hat 


interrat su cap in li sable. E yo dit a mi anim: "Noi posse balnear ci, pro que il ne posse vider nos." 
"No," mi anim dit, "Nam il es li maxim mortal de omnes. Il es un puritano." 
Tande un grand tristesse covrit li visage de mi anim e su voce sonat aflictet. 


"Lass nos forear", ella dit, "Nam ne hay un solitari, celat loc à noi posse balnear. Yo ne vole que ti 
vente eleva mi aurin capillatura, yo ne vole denudar mi blanc sinu in ti aere e yo ne vole que ti luce 


decovri mi sant nudità." 


Tande noi forlassat ti-ta mare por serchar li Plu Grand Mare. 

Crucificat 


Yo criat al homes: "Yo vole esser crucificat!" 

E ili dit: "Pro quo tui sangue deve esser sur nor capes?" 

E yo respondet: "Qualmen altrimen vu vole esser exaltat except per crucificar lunaticos?" 
E ili atentet me e yo esset crucificat. E li crucification mitigat me. 


E quande yo esset pendent inter terra e ciel, ili levat lor capes por vider a me. E ili esset exaltat, pro 


que lor capes hat nequande antey esset levat. 

Ma ili stat regardante me e un de ili criat: "Pro quo tu desira expiar?" 

E un alti criat: "Pro quel cause tu sacrifica te self?" 

E un triesim dit: "Esque tu crede que tu compra por ti precie li glorie del munde?" 

Tande un quaresim dit: "Vide, qualmen il subride! Esque un tal dolor posse esser pardonat?" 


E yo respondet a omnes e dit: "Memora solmen que yo subridet. Yo ni expia ni sacrifica ni have un 
desire por glorie; e yo have nequó por pardonar. Yo havet sete e yo suplicat vos dar me mi propri 
sangue por trincar. Nam quo posse extinter li sete de un lunatico, si ne su propri sangue? Yo esset 
mut — e yo petit vülneres de vu quam boccas. Yo esset incarcerat in vor jornes e noctes — e yo 


serchat un porta a plu grand jornes e noctes. 


E nu yo ea quam altres, qui ja esset crucificat, ha eat. E yo ne pensa que noi es fatigat del 
crucification. Nam noi deve esser crucificat de plu grand homes e mem plu grand homes, inter plu 


grand terras e plu grand cieles." 

Li astronom 


In li ombre del temple mi amico e yo videt un ciec mann sediente solitari. E mi amico dit: 
"Vide, to es li max sagi mann de nor land." 

Tande yo forlassat mi amico aproximante me al ciec mann e salutat le. E noi conversat. 

E pos quelc témpor yo dit: "Pardona me li question, ma desde quande tu es ciec?" 

"Desde mi nascentie", il respondet. 

Yo dit: "E quel via del sagiesse tu seque?" 

Il dit: "Yo es un astronom." 


Tande il posit su manu sur su péctor e dit: "Yo regarda omni ti soles e lunes e stelles." 

Li grand desire 


Yo sede ci inter mi fratre li monte e mi sestra li mare. 


Noi tri es unit in solitá, e li amore quel liga nos, es profund, fort e strangi. No, it es plu profund 
quam li profundesse de mi sestra e plu fort quam li fortie de mi fratre e plu strangi quam li strangitá 


de mi follie. 


Epocas e epocas ha passat desde que li unesim grisi aurora fat nos visibil unaltru e benque noi ha 


videt li nascentie, li abundantie e li morte de mult mundes, noi ancor es avid e yun. 


Noi es yun e avid e támen noi es sin amante e nequí ha visitat nos. E benque noi jace in neruptet 
demí-inbrassade, noi es ínconsolat. E quel consolation hay por un controlat desire e un nerealisat 
passion? De ü veni li flammant deo por calentar li lette de mi sestra? E quel torrent extinte li foy de 
mi fratre? E qui es li fémina, qui comanda mi cordie? In li tranquilitá del nocte mi sestra murmura 
in li dorme li nómine inconosset del foy-deo, e mi fratre advoca in li lontanie li frigid e distant 


deessa. Ma quem yo advoca in mi dorme? Yo ne save. 

Yo sede ci inter mi fratre li monte e mi sestra li mare. Noi tri es unit in solitá, e li amore quel liga 


nos, es profund, fort e strangi. 

Un halm de herbe dit 


Un halm de herbe dit a un folie de autun: "Tu fa cadent tant mult brue! Tu disperse mi reves 


hivernal!" 


Li folie dit indignat: "Bassmen nascet e bassmen habitant! Ne cantante tu solmen plendi coses! Tu 


ne habita in li alt aere e tu ne posse comprender li son del cantada." 


Tande li folie de autun jacentat se sur li terre e dormit. E quande it devenit verne, it avigilat se 


denov — e nu it esset un halm de herbe. 


E quande it devenit autun e su hivernation esset proxim e süper it tra li aere folies cadet, it 


murmurat a se self: "O ti folies de autun! Ili fa un tal brue. Ili disperse mi reves hivernal." 

Li ocul 


Un die li Ocul dit: "Yo vide ultra ti valleys un monte velat per blu nebul. Esque it ne es bell? 


Li Orel escutat e pos escutada intensivmen durant quelc témpor, it dit: "Ma ü es alquel monte? Yo 


ne audi it." 
Tande li Manu parlat e dit: "Yo proba in van sentir o tuchar it, e yo ne posse trovar it." 
E li Nase dit: "Ta ne es un monte, yo ne posse odorar it." 


Tande li Ocul tornat se e omni altres juntmen comensat parlar pri li strangi halucination del Ocul. E 


ili dit: "Alquó ne es in órdine con li Ocul." 

Li du erudites 


Unquande habitat in li antiquí cité Afkar du erudit mannes, qui odiat e depreciat li saventie del altri. 


Nam un de ili negat li existentie del deos e li altri esset religiosi. 


Un die ambis incontrat se in li plazza de mercate e ili comensat disputar e arguer se inter su 


disciples pro li existentie o ne-existentie del deos. E ili departet pos har disputat por quelc hores. 


In ti véspere li íncredent mann eat in li temple e prosternat se avan li altare e pregat al deos que ili 


pardona le su peccosi vive. 


Durant li sam hor li altri erudit mann, qui sempre hat defendet li deos, brulat su sant libres. Nam il 


devenit incredent. 

Quande mi Grive nascet 


Quande mi Grive nascet yo cuidat pri it con afection e gardat it con amant tendresse. 
E mi Grive crescet quam omni vivant entes, fortmen e bellmen e plen de marvelosi joya. 


E noi amat unaltru, mi Grive e yo, e noi amat li munde circum noi. Nam mi Grive havet un 


benevolent cordie e mi cordie esset benigni con it. 


E quande noi conversat, mi Grive e yo, nor dies havet ales e nor noctes esset circumdat de somnies. 


Nam mi Grive have un eloquent lingue e mi lingue essset eloquent con it. 


E quande noi cantat juntmen, mi Grive e yo, nor vicinos sedet ye lor fenestres e escutat, nam nor 


canzones esset tam profund quam li mare e nor melodies esset plen de strangi memories. 


E quande noi marchat juntmen, mi Grive e yo, li homes regardat nos con afabil ocules chuchotante 
extrem dulci paroles. E anc esset ti-ta homes qui regardat a noi invidiosimen, nam mi Grive esset un 


nobli cose e yo esset fier pro mi Grive. 

Ma mi Grive morit quam omni vivant coses e yo restat solitari por meditar e ponderar. 
E nu quande yo parla, mi paroles frappa pesantmen a mi oreles. 

E quande yo canta mi canzones, mi vicinos ne veni por escutar. 

E quande yo marcha in li stradas, nequí regarda vers me. 


Solmen in mi dorme yo audi voces diente compatientmen: "Vide, ta jace li mann de qui Grive 


morit." 

E quande mi Joya nascet 


E quande mi joya nascet, yo tenet it in mi brasses e stat sur li tegment de mi dom criante: "Veni, mi 


vicinos, veni e vide, nam hodie mi Joya nascet. Veni e vide ti joyosi ente, quel ride in li sole." 
Ma nequí de mi vicinos venit por regardar mi Joya, e mi astonament esset grand. 


E chascun die durant sett mensus yo proclamat mi Joya del tegment de mi dom, ma nequí escutat 


me. E mi Joya e yo esset solitari, indesirat e invisitat. 


Tande my Joya devenit pallid e fatigat, pro que null altri cordie except li mi videt su bellitá e null 


altri labies besat su labies. 
Tande mi joya morit pro isolation. 


E nu yo solmen memora mi mort Joya per memorar mi mort Grive. Ma li memorie es solmen un 


folie autunal quel murmura un poc in li vente e poy it ne es audit plu. 

“Li perfect munde" 


Deo del perdit animes, qui es self perdit inter li deos, audi me: 
Dulci Destine quel cuida pri noi, dement e vagant spiritus, audi me: 
Yo habita in medie del perfect popul, yo li max inperfect. 


Yo, un homan cáos, un nebul de confuset elementes, yo move me inter complet mundes — homes 
con complet leges e pur órdines, de qui penses es assortit, de qui somnies es arangeat, e de qui 


visiones es registrat. 


Lor vertùs, o Deo, es mesurat, lor peccas es pesat, e mem li innumerabil coses, queles passa in li 


pallid crepuscul inter pecca e vertü, es registrat e catalogisat. 


Ci dies e noctes es dividet inter sesones de conduida e guvernat per regules de ínreprochabil 


acuratesse. 
Manjar, trincar, dormir, covrir li nudità e poy esser fatigat in just témpor. 
Laborar, luder, cantar, dansar e poy jacer sin mover quande li horloge clochea li hor. 


Pensar talmen, sentir tant e tande cessar pensar e sentir quande un cert stelle ascendet ta süper li 


horizonte. 


Furter un vicino subridente, disdonar donationes con un gracil movement del manu, laudar 
prudentmen, blamar cautmen, por destructer un son per un parol, brular un córpor per un hala e 


tande lavar li manus quande li labore del jorne es finit. 


Amar secun un etablisset órdine, divertisser su max bon ego in un prejudiciat maniere, adorar li 
deos convenentmen, intrigar li diáboles astutmen — e tande obliviar omnicos quam li memories esset 


mort. 

Imaginar per un motive, contemplar con consideration, esser felici dulcimen, suffrer noblimen — e 


tande vacuar li tasse por que deman it va esser denov riplenat. 


Omni ti coses, O Deo, es conceptet con prevision, nascet con determination, cuidat con exactitá, 
guvernat per regules, directet per rason, e tande mortat e interrat secun un perscrit metode. E mem 


lor silent tombes, queles jace intra li homan anim es marcat e nümerat. 


It es un perfect munde, un munde del perfect excellentie, un munde del suprem marveles, li max 


matur fructe in li jardin de Deo, li mastre-pense del universe. 


Ma pro quo yo deve esser ci, O Deo, yo un verdi seme del ínrealisat passion, un furiosi tempeste, 


quel sercha ni ost ni west, un confuset fragment de un brulat planete? 


Pro quo yo es ci, O Deo del perdit animes, qui es self perdit inter li deos? 

Pri Khalil Gibran 


Khalil Gibran (1883-1931) esset un poet, pictor e filosof de Libano e USA. Il nascet li 6-im de 


januar 1883 in Bsharri in li nord de Libano e morit ye li 10-1m de april 1931 in New York. 


Khalil Gibran emigrat con su matre, sestras e mi-fratres de Libano a USA. Pos su retorn in li annu 
1897 il studiat in Libano arte, francesi, arab e arab litteratura. Khalil Gibran retornat via Paris a 
Boston in li annu 1899. In li annu 1904 il havet su unesim successes quam pictor. In li annu 1908 
Khalil Gibran comensat studiar in Paris arte e europan litteratura. In li annu 1912 il translocat se a 


USA e comensat publicar romanes. 


Khalil Gibran apartenet al cristan Eclesia de Maronites. Il morit li 10-im de april 1931 pro cancere 


de hépate. 


Til li annu 1918 Khalil Gibran scrit su romanes in arabic, ma desde li annu 1918 il scrit su libres in 


anglesi. 


Li ovre de Khalil Gibran es egardat quam ligament inter li filosofie del oriente quam li sufisme e li 


cristan filosofie. 

Quelc ligamentes in li internet pri Interlingue: 


Li internet-pâgine The Occidental Lang con mult materiale e ligamentes: 


https://occidental-lang.com/ 


Li Interlingue blog Puellesses de Dorlota Burdon 


https://puellesses.wordpress.com/ 


Li Wikipedie de Interlingue 


http://ie.wikipedia.org 


Li gruppe de Interlingue-Occidental che Facebook 


https://www.facebook.com/groups/403123056383240 


Li canal "Dorlota parla Interlingue" che YouTube: 


https://www.voutube.com/@dorlotaparlaoccidental-int4320 


Li photos in li comense e in li fine del libre esset creat per artificial intelligentie in li internet che 


https://dezgo.com/ 

